
Informatīvais ziņojums “Par ārkārtējās situācijas tiesisko ietvaru, lai nostiprinātu ārkārtējās situācijas laikā pieņemto lēmumu leģitimitāti”

Atbilstoši Ministru kabineta 2025. gada 28. janvāra sēdes protokola Nr. 4, 31. § 5. punktā dotajam uzdevumam Tieslietu ministrijai tika uzdots izvērtēt ārkārtējās situācijas tiesisko ietvaru, lai nostiprinātu ārkārtējās situācijas laikā pieņemto lēmumu leģitimitāti. 
[bookmark: _Hlk157674100]Tieslietu ministrija ir sagatavojusi informatīvo ziņojumu “Par ārkārtējās situācijas tiesisko ietvaru, lai nostiprinātu ārkārtējās situācijas laikā pieņemto lēmumu leģitimitāti” (turpmāk – Informatīvais ziņojums).
Lai pilnvērtīgi sagatavotu Informatīvo ziņojumu, Tieslietu ministrija ir izvērtējusi vairākas Latvijas un Eiropas Savienības tiesību doktrīnā paustās atziņas par ārkārtējās situācijas tiesisko ietvaru, normatīvo regulējumu un tā attīstību, tiesu praksi, kā arī konsultējusies ar konstitucionālo tiesību ekspertiem.

1. ĀRKĀRTĒJĀS SITUĀCIJAS TIESISKĀ IETVARA APRAKSTS UN PROBLĒMAS

[bookmark: _Hlk166764080][bookmark: _Hlk166766066]Ārkārtējās situācijas regulējuma nepieciešamība aktualizējās pēc 2010. gada plūdiem, kad Aizsardzības ministrija sagatavoja koncepciju par nepieciešamajiem tiesību aktu grozījumiem valsts aizsardzības vadības jomā ārkārtējās situācijās, kurā norādīja uz vajadzību izstrādāt likumprojektu par sevišķo režīmu.[footnoteRef:1] 2013. gadā tiek pieņemts likums ’’Par ārkārtējo situāciju un izņēmuma stāvokli”[footnoteRef:2] un tajā ir noteikta kārtība, kādā izsludina un atceļ divus īpašus tiesiskus režīmus – “ārkārtējo situāciju’’ un ’’izņēmuma stāvokli’’.  [1:  Par Koncepciju par nepieciešamajiem tiesību aktu grozījumiem valsts aizsardzības vadības jomā ārkārtējās situācijas un izņēmuma stāvokļa laikā. Ministru kabineta 2010. gada 22. februāra rīkojums Nr. 161. Latvijas Vēstnesis, 2010., 24. marts, Nr. 80; R. Baloža un E. Danovska pētījuma pārskata ziņojums “Konstitucionālais un administratīvais ietvars pandēmijas un citu ārkārtas situāciju efektīvai pārvaldībai” 12. lpp.]  [2:  Likums “Par ārkārtējo situāciju un izņēmuma stāvokli”. Pieņemts 2013. gada 7. martā. Pieejams: https://likumi.lv/ta/id/255713-par-arkartejo-situaciju-un-iznemuma-stavokli] 

Likuma “Par ārkārtējo situāciju un izņēmuma stāvokli” mērķis ir nodrošināt nacionālo drošību valsts apdraudējuma gadījumā. Ārkārtējā situācija ir īpašs tiesiskais režīms, kura laikā Ministru kabinetam ir tiesības likumā noteiktajā kārtībā un apjomā ierobežot valsts pārvaldes un pašvaldību institūciju, fizisko un juridisko personu tiesības un brīvības, kā arī uzlikt tām papildu pienākumus. Ārkārtējo situāciju var izsludināt tāda valsts apdraudējuma gadījumā, kas saistīts ar krīzi vai katastrofu, tās draudiem vai kritiskās infrastruktūras apdraudējumu, ja būtiski apdraudēta valsts, sabiedrības, vides, saimnieciskās darbības drošība vai cilvēku veselība un dzīvība.[footnoteRef:3] [3:  Likuma “Par ārkārtējo situāciju un izņēmuma stāvokli” 4. pants.] 

Likumā “Par ārkārtējo situāciju un izņēmuma stāvokli” ir noteiktas Ministru kabineta tiesības izsludinot ārkārtējo situāciju (8. pants), kā arī noteikts lēmuma par ārkārtējo situāciju saturs (9. pants). Tādējādi, valstī likuma līmenī ir regulētas Ministru kabineta tiesības ārkārtējās situācijas laikā. Likums regulē arī citu valsts pārvaldes un pašvaldību institūciju, fizisko un juridisko personu tiesības, to ierobežojumus, īpašos pienākumus un tiesiskuma nodrošināšanu tiesisko režīmu spēkā esamības laikā.
Ar ārkārtējo situāciju noteikti aspekti tiek regulēti arī Nacionālās drošības likumā[footnoteRef:4] un Ministru kabineta iekārtas likumā.[footnoteRef:5] Nacionālās drošības likums nosaka nacionālās drošības sistēmu un tās uzdevumus, nacionālās drošības sistēmas subjektu kompetenci, to darbības saskaņošanas, nodrošināšanas un kontroles principus un kārtību. Likums noteic Saeimas, Ministru kabineta un Krīzes vadības centra kompetenci ārkārtējas situācijas laikā.[footnoteRef:6] Ministru kabineta iekārtas likumā ir nostiprināti Ministru kabineta krīzes vadības sēdes norises aspekti krīzes un ārkārtējās situācijas gadījumā. [4:  Nacionālās drošības likums. Pieņemts: 2000. gada 14. decembrī. Pieejams: https://likumi.lv/ta/id/14011-nacionalas-drosibas-likums]  [5:  Ministru kabineta iekārtas likuma 30. pants. ]  [6:  Saeima lemj par kara pasludināšanu un uzsākšanu (6. panta 9. punkts), un izvērtē izsludinātās ārkārtējās situācijas, izņēmuma stāvokļa vai mobilizācijas pamatotību (6. panta 10. punkts). Ministru kabinets likumā noteiktajos gadījumos izsludina ārkārtējo situāciju (23. panta otrās daļas 2. punkts). Krīzes vadības centrs sagatavo Ministru kabinetam priekšlikumus par ārkārtējās situācijas izsludināšanu (23.1 panta pirmās daļas 5. punkts).] 




Ārkārtējās situācijas tiesiskā ietvara konstatētās problēmas:

1. Latvijas Republikas Satversmē (turpmāk – Satversme) nav ietverts ārkārtējās situācijas tiesiskais ietvars, kas regulētu rīcību valsts apdraudējuma gadījumā, kas saistīts ar krīzi vai katastrofu, tās draudiem vai kritiskās infrastruktūras apdraudējumu.
Satversmes 62. pants noteic, ka ja valsti apdraud ārējais ienaidnieks, vai ja valstī vai tās daļā ir izcēlies vai draud izcelties iekšējs nemiers, kurš apdraud pastāvošo valsts iekārtu, tad ministru kabinetam ir tiesības izsludināt izņēmuma stāvokli, par to divdesmit četru stundu laikā paziņojot Saeimas prezidijam, kuram šāds ministru kabineta lēmums nekavējoties jāceļ priekšā Saeimai. Minētais pants nosaka īpašu tiesisko režīmu – izņēmuma stāvokļa izsludināšanai valstī. 
Satversmes 62. pantā regulētais izņēmuma stāvoklis nav attiecināms uz ārkārtējo situāciju. Satversmes tiesa ir norādījusi, ka tiesību normu saturs noskaidrojams, izmantojot tiesību normu iztulkošanas metodes.[footnoteRef:7] Tiesību normu iztulkošana nozīmē tiesību normas satura izzināšanu, visupirms noskaidrojot tajā lietoto vārdu nozīmi,[footnoteRef:8] tādēļ konkrētajā gadījumā Satversmes 62. pantā minēto izņēmuma stāvokļa izsludināšanas pamatu papildināšana ar krīzi vai katastrofu, tās draudiem vai kritiskās infrastruktūras apdraudējumu ir pretrunā ar Satversmi, jo Satversmē minētais izņēmuma stāvokļa izsludināšanas pamatu uzskaitījums ir izsmeļošs.[footnoteRef:9] Līdz ar to Satversmē šobrīd nav ietverts ārkārtējās situācijas tiesiskais ietvars, kas regulētu rīcību valsts apdraudējuma gadījumā, kas saistīts ar krīzi vai katastrofu, tās draudiem vai kritiskās infrastruktūras apdraudējumu. [7:  Satversmes tiesas 2002. gada 22. februāra sprieduma lietā Nr. 2001-06-03 6. punkts un 2003. gada 4. februāra sprieduma lietā Nr. 2002-06-01 secinājumu daļas 3. punkts.]  [8:  Satversmes tiesas 2011. gada 11. janvāra sprieduma lietā 2010-40-03 secinājumu daļas 9. punkts.]  [9:  Lēbers D. A., Bišers I. Ministru kabinets. Komentārs Latvijas Republikas Satversmes IV nodaļai "Ministru kabinets". Rīga: Tiesiskās informācijas centrs, 1998, 195.–196. lpp. Sk. arī likumā “Par ārkārtējo situāciju un izņēmuma stāvokli’’ abi īpašie tiesiskie režīmi ir nodalīti un Balodis, R., Danovskis, E. (2020/2021). Konstitucionālais un administratīvais ietvars pandēmijas un citu ārkārtas situāciju efektīvai pārvaldībai. Pētījuma pārskata ziņojums. Valsts pētījumu programma “Ekonomiskais, politiskais un juridiskais ietvars Latvijas tautsaimniecības potenciāla saglabāšanai un konkurētspējas pieauguma veicināšanai pēc pandēmijas izraisītas krīzes (reCOVery-LV)”, projekts Nr. VPP-COVID-2020/1-0010 27. – 28. lpp.] 

Eiropas Komisijas par demokrātiju caur tiesībām (Venēcijas komisijas) ziņojumā iesaka konstitūcijā skaidri noteikt apstākļus, kas var būt par pamatu ārkārtējās situācijas izsludināšanai.[footnoteRef:10] Vienlaikus ir norādīts, ka lielākoties valstu konstitūcijās ir regulējums par ārkārtējām situācijām, taču ir valstis, kurās tāds nav, bet ir izdoti atsevišķi normatīvie akti, kuri jāpiemēro.[footnoteRef:11] Latvijas gadījumā tas ir likums “Par ārkārtējo situāciju un izņēmuma stāvokli’’. Taču praksē šāda pieeja izgaismo divus ārkārtējās situācijas aspektus, kuri bieži vien ir problemātiski: 1) varas līdzsvara, t.i., parlamenta un tiesu varas pilnvaru nodrošināšana attiecībā pret izpildvaru, un 2) cilvēktiesību un tiesiskuma aizsardzība. [10:  Venice Commission, European Commission for democracy through law. Compilation of Venice commission opinions and reports on states of emergency. Strasbourg, 16 April 2020. CDL-PI (2020)003. page. 4. Available: https://www.cepc.gob.es/sites/default/files/2021-10/Compilations-of-opinions-and-reports-on-states-of-emergency_1.pdf#:~:text=This%20document%20is%20a%20compilation%20of%20extracts,relevant%20constitutional%20provisions%20and%2For%20(draft)%20emergency%20laws.]  [11:  European Commission for Democracy Through Law (Venice Commission), Strasbourg, 16 April 2020, Compilation of Venice Commission opinions and reports on states of emergency. page 2.,3. Available: https://rm.coe.int/venice-commission-compilation-on-states-of-emergency-eng/16809e85b9] 

Arī Eiropas Komisijas par demokrātiju caur tiesībām (Venēcijas komisijas) ziņojumā par demokrātijas un tiesiskuma ievērošanu ārkārtējās situācijās[footnoteRef:12] iesaka katras valsts konstitūcijā paredzēt iespēju pieņemt ārkārtas likumdošanu ārkārtējās situācijas gadījumā.  [12:  European Commission for Democracy Through Law (Venice Commission). Report. Respect for Democracy, Human Rights and the Rule of Law during States of Emergency – Reflections, CDL-AD(2020)014-e, page. 5, paras. 15. Available: https://www.venice.coe.int/webforms/documents/default.aspx?pdffile=CDL-AD(2020)014-e] 

Eiropas drošības un sadarbības organizācijas (EDSO) pētījumā norādīts, ka Latvija kopā ar Lietuvu, Zviedriju, Kipru, Franciju, Grieķiju un Īriju ietilpst valstu grupā, kuru konstitūcijās nav paredzēts regulējums par ārkārtējām situācijām pandēmijas vai katastrofu dēļ. Minēto valstu konstitūcijās izņēmuma stāvoklis orientēts reaģēt kara draudu, nemieru vai teritoriālās integritātes apdraudējuma apstākļos, kamdēļ Covid-19 pandēmijas laikā tām nācās paļauties uz likumiem, kas reglamentē valsts rīcību infekcijas slimību vai epidēmiju laikā, vai citiem normatīviem mehānismiem, ar kuriem izpildvarai ir piešķirtas īpašas pilnvaras, lai tās varētu efektīgi darboties ārkārtējās situācijās.[footnoteRef:13]  [13:  OSCE Human Dimension Commitments and State Responses to the Covid-19 Pandemic, OSCE/ODIHR. Published by the OSCE Office for Democratic Institutions and Human Rights (ODIHR), 2020 Warsaw. Poland. page.25. Available: https://www.osce.org/sites/default/files/f/documents/e/c/457567_0.pdf] 

Pēc Ženēvas Bruņoto spēku demokrātiskās kontroles centra politikas analīzes par ārkārtas pilnvarām Eiropā[footnoteRef:14] konstitucionālais regulējums attiecībā uz ārkārtējo situāciju kopumā gan apjoma, gan satura ziņā ir ļoti atšķirīgs, piemēram:  [14:  Geneva Centre for the Democratic Control of Armed Forces (DCAF), Policy Paper – №30, 2009, Securing Democracy? A Comparative Analysis of Emergency Powers
in Europe. page. 9., 12., 14., 16. Available:  
https://www.files.ethz.ch/isn/99550/pp30_anna_khakee_emergency_powers.pdf] 

1) valstīs ar salīdzinoši nesenu autoritāras varas pieredzi (piemēram, Vācijā, Grieķijā, Ungārijā, Polijā, Portugālē un Spānijā) ir ieviests konstitucionālais regulējums attiecībā uz ārkārtējās situācijas aspektu, savukārt citās Rietumeiropas valstu konstitūcijās (piemēram, Austrijā, Beļģijā, Kiprā, Čehijā, Dānijā, Somijā, Luksemburgā, Norvēģijā un Šveicē) šis jautājums faktiski nav regulēts; 
2) saskaņā ar dažām konstitūcijām – ārkārtējās situācijas izsludināšana, pagarināšana un izbeigšana ir izpildvaras prerogatīva, bet citās ir svarīga parlamenta loma. Dažas konstitūcijas pieļauj ievērojami palielinātas izpildvaras prerogatīvas ārkārtējās situācijas laikā, bet citās nav paredzētas būtiskas izmaiņas varas līdzsvarā starp izpildvaru, tiesu varu un likumdevēju;
3) ievērojamas atšķirības ir arī attiecībā uz to, cik lielā mērā ārkārtējās situācijas laikā var noteikt ierobežojumus attiecībā uz cilvēktiesībām un pilsoniskajām brīvībām. 
Kopumā minētajā analizē[footnoteRef:15] secināts, ka lai aizsargātu demokrātiju smagās krīzes situācijās ir nepieciešams tiesiskais regulējums par ārkārtējās situācijas izsludināšanu, pagarināšanu un atcelšanu.  [15:  Turpat.] 


2. Satversmē nav definētas ne likumdevēja, ne izpildvaras normatīvās pilnvaras ārkārtējās situācijas gadījumā.
Satversme pamatā regulē valsts iekārtu ikdienas normalitātes apstākļos. Vienlaikus laba konstitucionālo tiesību prakse nozīmē, ka konstitūcijai jāparedz arī valsts funkcionēšanas mehānismi ārkārtējos apstākļos.[footnoteRef:16] Ārkārtējos apstākļus rada situācija, kas atšķiras no normālās situācijas un to raksturo trīs faktori: pirmkārt, valsts eksistences vai ļoti būtisku sabiedrības vērtību apdraudējums, kas ievērojami pārsniedz ikdienas apdraudējuma līmeni (piemēram, ārējs militārs uzbrukums vai apdraudējums, iekšēji nemieri, katastrofas), otrkārt, lai šo apdraudējumu efektīvi mazinātu vai likvidētu, nepieciešams ierobežot privātpersonu tiesības vairāk, nekā tas normālā situācijā nepieciešams, vai uzlikt tām papildu pienākumus vai modificēt valsts konstitucionālo orgānu vai valsts pārvaldes pilnvaras un darbību, treškārt, valsts līmenī jāpieņem lēmumi ātrākā procedūrā nekā ikdienas darba ritmā.[footnoteRef:17]  [16:  Levits E. Satversme ārkārtas apstākļos. Jurista Vārds, 05.05.2020., Nr. 18 (1128), 6.-10. lpp.]  [17:  Turpat.] 

Satversmē nav tieši regulēts, kāda ir nepieciešamā valsts institūciju (Saeimas un Ministru kabineta) darbība ārkārtējās situācijas laikā. Satversmes 62. pantā ir noteikta Ministru kabineta un Saeimas kompetence izņēmuma stāvokļa laikā, proti, ka Ministru kabinetam ir tiesības izsludināt izņēmuma stāvokli, par to 24 stundu laikā paziņojot Saeimas prezidijam, kuram šāds Ministru kabineta lēmums nekavējoties jāceļ priekšā Saeimai. Šāds regulējums ir ietverts arī likuma “Par ārkārtējo situāciju un izņēmuma stāvokli’’ 12. panta trešajā daļā.[footnoteRef:18] Arī attiecībā uz ārkārtējo situāciju identisks regulējums ir ietverts minētā likuma 9. panta trešajā daļā,[footnoteRef:19] bet tas nav noteikts Satversmē. Līdz ar to regulējums par diviem īpašajiem tiesiskajiem režīmiem ir sadrumstalots. Papildus arī Satversmes 73. pants ir attiecināms tikai uz izņēmuma stāvokli. [18:  Lēmumu par izņēmuma stāvokli vai grozījumiem lēmumā par izņēmuma stāvokli, ja ir nepieciešami papildu teritoriāli vai tiesību ierobežojumi, kā arī par izsludinātā izņēmuma stāvokļa pagarināšanu Ministru kabinets 24 stundu laikā pēc tā pieņemšanas paziņo Saeimas Prezidijam.]  [19:  Lēmumu par ārkārtējo situāciju vai grozījumiem lēmumā par ārkārtējo situāciju, ja ir nepieciešami papildu teritoriāli vai tiesību ierobežojumi, kā arī par izsludinātās ārkārtējās situācijas pagarināšanu Ministru kabinets 24 stundu laikā pēc tā pieņemšanas paziņo Saeimas Prezidijam.] 

Tikai nedaudzās Eiropas konstitūcijās nav minēts, kā tiek izsludināta ārkārtējā situācija. Izsludināšana ir viens no nedaudziem ārkārtējās situācijas aspektiem, kas ir ietverts lielākajā daļā Eiropas konstitūciju.[footnoteRef:20]  [20:  Geneva Centre for the Democratic Control of Armed Forces (DCAF), Policy Paper – №30, 2009, Securing Democracy? A Comparative Analysis of Emergency Powers
in Europe. page.12. Available: https://www.files.ethz.ch/isn/99550/pp30_anna_khakee_emergency_powers.pdf ] 

Saeimas kompetence nav regulēta arī Saeimas kārtības rullī. Eiropas Komisijas par demokrātiju caur tiesībām (Venēcijas komisijas) ziņojumā par ārkārtējo situāciju rekomendēts ārkārtējās situācijas laikā paredzēt skaidru parlamentārās kontroles mehānismu, ko būtu ieteicams nostiprināt konstitūcijā. Gandrīz visās konstitūcijās ir ietverti noteikumi par parlamentārās kontroles mehānismu, un dažās konstitūcijās ir paredzētas arī īpašas likumdošanas kontroles procedūras.[footnoteRef:21] Latvijā likuma “Par ārkārtējo situāciju un izņēmuma stāvokli’’ 10. pants un Nacionālās drošības likuma 6. panta 10. punkts paredz tikai Saeimas kompetenci lemt par ārkārtējās situācijas pamatotību.  [21:  European Commission for Democracy Through Law (Venice Commission), Strasbourg, 16 April 2020, Compilation of Venice Commission opinions and reports on states of emergency. page 14.,15. Available: https://rm.coe.int/venice-commission-compilation-on-states-of-emergency-eng/16809e85b9] 

Jāuzsver, ka pēc Valsts kontroles 2022. gada 27. septembra revīzijas ziņojumā “Valsts civilās aizsardzības sistēmas plānošana un gatavība” paustajiem secinājumiem krīzes vadības institucionālais modelis tika vērtēts kā nepilnīgs un pilnveidojams.[footnoteRef:22] Tika veikti pilnveidojumi institucionālajā modelī, grozot Nacionālās drošības likumu (grozījumi stājās spēkā 2025. gada 1. jūlijā[footnoteRef:23]) un ar to saistītos likumos, bet šādi pilnveidojumi netika veikti pašā Satversmē. [22:  Sk. salīdzinājumam aptauju par Satversmes pilnveidošanas nepieciešamību ārkārtas situācijā. Jurista Vārds, 05.05.2020., Nr.18.; R. Baloža un E. Danovska pētījuma pārskata ziņojums “Konstitucionālais un administratīvais ietvars pandēmijas un citu ārkārtas situāciju efektīvai pārvaldībai” un Valsts kontroles 2022. gada 27. septembra revīzijas ziņojumu “Valsts civilās aizsardzības sistēmas plānošana un gatavība”.]  [23:  Grozījumi Nacionālās drošības likumā. Pieejami: https://likumi.lv/ta/id/361100-grozijumi-nacionalas-drosibas-likuma.] 


3. Deleģētās likumdošanas neesamība.
Deleģētās likumdošanas institūts paredz, ka īpašās situācijās likumdevējas varas institūcija, balstoties uz konstitucionālajām normām, deleģē daļu savu funkciju citām valsts varas institūcijām, situācijā kad tā pati neīsteno savu funkciju. Deleģētās likumdošanas institūta jēga ir nodot kādam citam tiesības izdot likumus (ja ne pēc formas, tad pēc būtības), proti, nosakot valstiskās regulēšanas nepieciešamību un apmērus.[footnoteRef:24] [24:  Pleps J., Pastars R., Plakane I. Konstitucionālās tiesības. Latvijas Vēstnesis, 2004., 458.lpp.] 

[bookmark: _Hlk230099063]Esošais tiesiskais regulējums neparedz situācijas, ja Saeima nav spējīga sanākt uz sēdi ārkārtējās situācijas laikā un pieņemt likumus. Minētais nav noteikts arī attiecībā uz izņēmuma stāvokli. Attiecīgs risinājums ir ietverts šobrīd tikai attiecībā uz Ministru kabinetu, proti, Ministru kabineta iekārtas likuma 30. panta 11 daļa paredz, ka  Ministru kabineta sēde var notikt un lēmumu tajā var pieņemt, piedaloties tikai Ministru prezidentam un vismaz trim citiem Ministru kabineta locekļiem, ja valstī izsludināts izņēmuma stāvoklis, pasludināts karš vai Valsts prezidents paziņojis Ministru kabinetam par nepieciešamo militārās aizsardzības soļu speršanu (Satversmes 44. pants). Tāpat attiecīgais likuma pants ar 2025. gada 29. maija likumu “Grozījumi Ministru kabineta iekārtas likumā” tika papildināts ar 12 daļu, kas paredz, ka krīzes un ārkārtējās situācijas gadījumā Ministru kabineta krīzes vadības sēde var notikt un lēmums tajā var tikt pieņemts, piedaloties tikai Ministru prezidentam un vismaz trim citiem Ministru kabineta locekļiem, ja nepieciešams pieņemt neatliekamus lēmumus, lai novērstu būtisku valsts, sabiedrības, vides vai saimnieciskās darbības drošības vai cilvēku veselības un dzīvības apdraudējumu, un objektīvi nav iespējama Ministru kabineta sanākšana uz sēdi. 
Satversmes 1. pantā ietvertais varas dalīšanas princips[footnoteRef:25] un Satversmes 64. pants paredz, ka likumdošanas tiesības pieder Saeimai un tautai, bet neko nemin par Ministru kabinetu. Satversme, piešķirot likumdošanas tiesības Saeimai un Latvijas pilsoņu kopumam, var pieļaut arī izņēmumu no šā principa. Savulaik šāds izņēmums tika pieļauts ar Satversmes 81. pantu. Proti, Satversmes 81. pants piešķīra izpildvarai – Ministru kabinetam – ārkārtas pilnvaras izdot noteikumus ar likuma spēku, tostarp grozot arī spēkā esošos likumus. Šādas Ministru kabinetam piešķirtās tiesības bija izņēmums no Satversmes 64. pantā noteiktā likumdošanas tiesību sadalījuma, un šīs tiesības kā tādas ir interpretējamas un izmantojamas maksimāli šauri. Konstitucionālo tiesu praksē atzīts, ka likumdošanas tiesību deleģēšanai ir jābūt leģitīmai, proti, balstītai uz attiecīgiem valsts konstitūcijas noteikumiem. Ja konstitūcija šādu deleģēšanu pieļauj, tajā tiek noteikti arī attiecīgi likumdošanas tiesību izmantošanas ierobežojumi. Satversmes 81. panta mērķis bija nevis radīt patstāvīgu likumdošanas tiesību īstenotāju līdzās Satversmes 64. pantā noteiktajiem subjektiem, bet gan noteikt likumdevēja aizvietotāju, kas spētu operatīvi un efektīvi reaģēt ārkārtas situācijās.[footnoteRef:26] Tādējādi Ministru kabinets, kas izdeva noteikumus Satversmes 81. panta kārtībā, atzīstams tikai par likumdevēja (Saeimas un Latvijas pilsoņu kopuma) aizstājēju, kuram šādas tiesības rodas sevišķos apstākļos. [25:  Likumdošanas tiesības īstenojamas, ņemot vērā valsts varas dalīšanas principu, kas izpaužas valsts varas sadalījumā likumdošanas, izpildu un tiesu varā, ko īsteno autonomas valsts institūcijas.]  [26:  Satversmes tiesas 2005. gada 16. decembra spriedums lietā Nr. 2005-12-0103, 12. punkts.] 

Ministru kabinets atbilstoši šobrīd spēkā esošajam regulējumam nevar izdot noteikumus ar likuma spēku. Ar 2007. gada 3. maija grozījumiem no Satversmes tika izslēgts 81. pants, neizveidojot optimālu risinājumu ārkārtējās situācijas gadījumiem.
Valsts prezidents 2020. gada 23. martā pieņēma paziņojumu Nr. 8 “Valsts konstitucionālo orgānu darbības pamatprincipi ārkārtējā situācijā”, kas noteica valsts darbības pamatprincipus ārkārtējās situācijas pārvarēšanai. Šo notikumu kontekstā Covid-19 izraisītās krīzes pirmajās nedēļās izskanēja ne vien bažas par valdības, Saeimas un citu institūciju rīcībspēju, bet arī priekšlikums steidzami lemt par Satversmes 81. panta atjaunošanu (jaunā uzlabotā redakcijā), lai ārkārtējā situācijā ļautu valdībai izdot noteikumus ar likuma spēku. Par zināmiem "konstitucionāliem nemieriem" krīzes ēnā liecināja arī priekšlikumi valdības darbā iesaistīt opozīcijas partijas, tika aktualizēta ideja par ministra noteikumu kā normatīva akta veida ieviešanu, publiskajā telpā izskan bažas par cilvēktiesību pārmērīgu ierobežošanu ārkārtējās situācijas apstākļos.[footnoteRef:27] [27:  Gailīte D. Satversmes dzīvotspēja un efektivitāte ārkārtas situācijas laikā. Tieslietu un politikas lietpratēji atbild uz "Jurista Vārda" jautājumiem. Pieejams: https://m.juristavards.lv/zurnals/276521-satversmes-dzivotspeja-un-efektvitate-arkartas-situacijas-laika/] 

Arī pēc Covid-19 pandēmijas atjaunojās diskusija par deleģētās likumdošanas institūta atjaunošanu un ka deleģētās likumdošanas regulējuma esamība būtu atvieglojusi dažādu jautājumu risināšanu Covid-19 izraisītās krīzes laikā.[footnoteRef:28] Attiecīgs konstitucionāls regulējums būtu nepieciešams, paredzot ne tikai attiecīgās izpildvaras pilnvaras, bet konstitucionāli nosakot arī izpildvaras rīcības brīvības robežas.[footnoteRef:29] Pašreizējā Satversmes redakcija, tā kā to Valsts prezidents kopā ar četru konstitucionālo orgānu vadītājiem interpretēja 2020. gada 23. marta Pamatprincipos, ir pietiekoša, bet tomēr ne optimāls juridisks pamats Ministru kabineta darbībai ārkārtējās situācijas pārvarēšanai.[footnoteRef:30] Covid-19 pandēmijas pieredze apliecināja visu trīs valsts varas atzaru spēju darboties ārkārtējās situācijās,[footnoteRef:31] tomēr tieši Satversmes ietvara nepietiekamība izgaismoja nepieciešamību pēc elastīgāka deleģējuma. Izslēdzot vēsturisko Satversmes 81. pantu, netika pietiekami izvērtēta iespējamo krīžu varbūtība nākotnē un izpildvarai netika saglabātas tiesības ārkārtējā situācijā izdot noteikumus ar likuma spēku. Lai novērstu šo trūkumu un nostiprinātu pieņemto lēmumu leģitimitāti, tiesībpolitiskajās diskusijās ir tikušas piedāvāts uzlabotas Satversmes 81. panta redakcijas.[footnoteRef:32]  [28:  Lasmanis J. Koalīcija uzmanīgi paver durvis Satversmes 81. pantam. Pieejams: https://nra.lv/politika/311732-koalicija-uzmanigi-paver-durvis-satversmes-81-pantam.htm.]  [29:  Balodis R., Pleps J. Atskatoties uz Satversmes simts gadiem: Latvijas valsts pamatlikuma plusi un mīnusi. Jurista Vārds, 03.05.20222., Nr. 18, 9. lpp.]  [30:  Levits E. Satversme ārkārtas apstākļos. Jurista Vārds, 05.05.2020., Nr. 18 (1128), 6.-10. lpp.]  [31:  Tiesību doktrīnā ir pausts arī viedoklis, ka ārkārtējā situācijā ir jāspēj piemērot esošo Satversmi un Latvijai ir jāattīstās arvien spēcīgākā principu vadītā tiesiskā kultūrā, nevis normatīvismā balstītā kultūrā, jo jau šobrīd Satversme ir pietiekams un atbilstošs normatīvs iedrošinājums, lai katrs varas atzars spētu pats realizēt savas funkcijas un pildīt tekošos uzdevumus. Covid-19 infekcijas izraisītās krīzes pieredze ārkārtējā situācijā liecina, ka Satversme arī šādā situācijā ir pietiekams valsts rīcības tiesiskais ietvars, nosakot valsts konstitucionālo orgānu rīcības mērķus, pamatprincipus un funkcijas. Laikraksta “Jurista vārds” veiktajā aptaujā ekspertu vērtējumā Covid-19 krīzes pārvarēšanas laikā veikto institucionālo pārvaldību varēja vērtēt kā pietiekami efektīvu un prevalēja viedoklis, ka institucionāli pārkārtojumi nav nepieciešami.]  [32:  Levits E. Satversme ārkārtas apstākļos. Jurista Vārds, 05.05.2020., Nr. 18 (1128), 6.-10. lpp. un deputātu J. Dobeļa un I. Kalniņa priekšlikums pie likumprojekta “Grozījumi Latvijas Republikas Satversmē” uz 3. lasījumu. Pieejams: https://titania.saeima.lv/LIVS/SaeimaLIVS.nsf/0/65093E15C9A765F9C22572D0002FA515?OpenDocument; Deputāta I. Emša priekšlikums pie likumprojekta “Grozījumi Latvijas Republikas Satversmē” uz 3. lasījumu. Pieejams: https://titania.saeima.lv/LIVS/SaeimaLIVS.nsf/065093E15C9A765F9C22572D0002FA515?OpenDocument] 

Kas attiecas uz deleģēto likumdošanu, tad atzīti konstitucionālo tiesību eksperti pēc Covid-19 pandēmijas bija izvirzījuši ierosinājumus papildināt Satversmi ar Ministru kabineta pilnvarojumu izdot noteikumus ar likuma spēku izņēmuma stāvokļa un ārkārtējās situācijas laikā, risinot tikai konkrēto ārkārtējās situācijas un izņēmuma stāvokļa pārvarēšanas jautājumus, liedzot Ministru kabinetam veidot patstāvīgu likuma līmeņa regulējumu.[footnoteRef:33] Piešķirot Ministru kabinetam pilnvarojumu ārkārtējās situācijās izdot noteikumus ar likuma spēku, būtu jāparedz skaidri nosacījumi, vienlaikus paredzot likumdevēja kontroli.[footnoteRef:34] Vienlaikus, paredzot šādas pilnvaras Ministru kabinetam, būtu nosakāms, ka tiesības Ministru kabinetam izdot noteikumus ar likumu spēku ir tikai situācijā, ja likumdevējs nav spējīgs sanākt uz sēdi. [33:  Levits E. Satversme ārkārtas apstākļos. Jurista Vārds, 05.05.2020., Nr. 18 (1128), 6.-10. lpp.; Pastars E. Normatīvo aktu ar likuma spēku izdošana ārkārtējos apstākļos nav atrisināta. Jurista Vārds, 05.05.2020., Nr. 18 (1128), 22.-23. lpp.; Balodis R. Ārkārtas situācijās Saeimai pilnvaras uz laiku ir jānodod valdībai. Jurista Vārds, 05.05.2020., Nr. 18 (1128), 15.-18. lpp.]  [34:  Ģenerālklauzulas konkretizācijai varētu būt piemērojama arī iepriekšējā Satversmes tiesas sniegtā interpretācija, kā arī tiesību zinātnes atziņas par šīs ģenerālklauzulas saturu. Skat. Satversmes tiesas 2005. gada 16. decembra spriedumu lietā Nr. 2005-12-0103.] 


4. Ārkārtējas situācijas laikā pieņemto lēmumu konstitucionālā uzraudzība un prioritārā izskatīšana.
Ministru kabineta lēmums par ārkārtējās situācijas izsludināšanu atbilstoši likuma “Par ārkārtējo situāciju un izņēmuma stāvokli’’ 9. pantam ir vispārīgais administratīvais akts. Ministru kabineta rīkojums sava lakonisma dēļ pēc formas un satura atgādina normatīvo aktu – Ministru kabineta noteikumus, kuru saturs un forma ir strikti regulēta normatīvajos aktos.[footnoteRef:35] Līdz ar to tieši šī iemesla dēļ daudzas personas par Ministru kabineta rīkojumu ārkārtējās situācijas sakarā ir vērsušās Satversmes tiesā ar konstitucionālajām sūdzībām.[footnoteRef:36] Satversmes tiesa atteicās pieņemt šādas konstitucionālās sūdzības, skaidrojot, ka Satversmes tiesas kompetence ir normatīvajos aktos izteikto tiesību normu kontrole, bet, piemēram, Covid-19 laikā Ministru kabineta lēmumā par ārkārtējās situācijas izsludināšanu noteiktie ierobežojumi nav tiesību normas, bet gan administratīvie akti.[footnoteRef:37] Arī Augstākās tiesas Senāts 2020. gada 6. jūlija lietā Nr. SKA‑1215/2020 ir atzinis, ka Ministru kabineta rīkojumā par ārkārtas situācijas izsludināšanu ietvertie ierobežojumi un pienākumi veikt īpašus epidemioloģiskos pasākumus ir vispārīgais administratīvais akts,[footnoteRef:38] vienlaikus Senāts 2023. gada 31. maija spriedumā lietā Nr. SKA-364/2023 ir norādījis, ka Ministru kabineta tiesības izdot vispārīgo administratīvo aktu izriet no tā kompetences rīkoties ārkārtējās situācijas laikā, lai novērstu attiecīgo apdraudējumu.[footnoteRef:39] Vispārīgo administratīvo aktu atbilstoši likuma “Par ārkārtējo situāciju un izņēmuma stāvokli” 20. pantam persona var apstrīdēt un pārsūdzēt tikai tad, ja persona atrodas to personu lokā, uz kuru attiecas ar vispārīgo administratīvo aktu uzliktais pienākums vai ierobežojums.[footnoteRef:40]  [35:  Ministru kabineta 2009. gada 3. februāra noteikumi Nr. 108 “Normatīvo aktu projektu sagatavošanas noteikumi”. Pieejami: https://likumi.lv/ta/id/187822-normativo-aktu-projektu-sagatavosanas-noteikumi]  [36:  Piemēram, 2021.g ada 29. janvārī Satversmes tiesā konstitucionālo sūdzību iesniedza komersants SIA “Apgāds Zvaigzne ABC”, apstrīdot Ministru kabineta rīkojuma par ārkārtējās situācijas izsludināšanu 5.7. punktā iekļautā izsmeļošā uzskaitījuma par atļauto mazumtirdzniecības pakalpojumu sniegšanu izrietošo grāmatu tirdzniecības aizliegumu klātienē, apstrīdot šāda aizlieguma atbilstību Latvijas Republikas Satversmes 91. un 105. pantam.]  [37:  Satversmes tiesas Kolēģijas 2021. gada 30. novembra lēmums “Par atteikšanos ierosināt lietu”  (pieteikums Nr. 227/2021), Satversmes tiesas Kolēģijas 2021. gada 27. oktobra lēmums “Par atteikšanos ierosināt lietu” (pieteikums Nr. 189/2021) un Satversmes tiesas Kolēģijas 2020. gada 9. decembra lēmums “Par atteikšanos ierosināt lietu” (pieteikums Nr. 229/2020) u.c.]  [38:  Senāta 2020. gada 6. jūlija sprieduma lietā Nr. SKA-1215/2020 6. punktu un Senāta 2022. gada 8. februāra sprieduma lietā Nr. SKA-605/2022 5.-8. punktu.]  [39:  Senāts atzinis, ka ievērojot Ministru kabineta kompetenci, atzīstams, ka tieši Ministru kabineta ziņā ir nodrošināt līdzsvaru starp veselības aizsardzības konstitucionālās vērtības mērķi un visām personām, kas dzīvo valsts teritorijā, piešķirto tiesību un brīvību ievērošanu. Skat. Senāta Administratīvo lietu departamenta 2023. gada 31. maija sprieduma lietā Nr. SKA-364/2023 12. punktu.]  [40:  Vienlaikus ir vērtējama šādu administratīvo aktu atbilstība Administratīvā procesa likuma (APL) 67. panta otrās daļas prasībām, kas nosaka, ka rakstveidā izdots administratīvais akts satur, tostarp faktu konstatējumu, administratīvā akta pamatojumu, it sevišķi, ietverot lietderības apsvērumus (65. un 66. pants ), atsevišķu piemēroto tiesību normu uzskaitījumu (norādot arī normatīvā akta pantu, tā daļu, punktu vai apakšpunktu), norādi, kur un kādā termiņā šo administratīvo aktu var apstrīdēt vai pārsūdzēt. APL 67. panta trešā daļa nosaka, ka administratīvā akta faktu konstatējuma daļā norāda pierādījumus, uz kuriem pamatoti secinājumi, un argumentus, uz kuru pamata pierādījumi noraidīti. Vienlaikus 67. panta ceturtā un sestā daļa nosaka, ka iestāde administratīvo aktu pamato ar Satversmi , likumiem, Ministru kabineta noteikumiem vai pašvaldību saistošajiem noteikumiem, starptautisko vai Eiropas Savienības tiesību normām, kā arī vispārējiem tiesību principiem, pamatojumā norādot attiecīgā ārējā normatīvā akta pantu, tā daļu, punktu vai apakšpunktu, vienlaikus precizējot, ka iestāde nedrīkst pamatot administratīvo aktu ar iekšējo normatīvo aktu.] 

Vienlaikus uzverot būtisko tiesu lomu attiecībā uz ārkārtējās situācijas laikā pieņemtajiem lēmumiem, piemēram, Ženēvas Bruņoto spēku demokrātiskās kontroles centra politikas analīzē par ārkārtas pilnvarām Eiropā tiek izcelta tiesu varas efektīva kontrole pār lēmumiem , kuri pieņemti ārkārtējās situācijas laikā. Šāda tiesiskā uzraudzība ir būtiska, lai novērstu nepamatotus personu pamattiesību ierobežojumus.[footnoteRef:41]  [41:  Geneva Centre for the Democratic Control of Armed Forces (DCAF), Policy Paper – №30, 2009, Securing Democracy? A Comparative Analysis of Emergency Powers in Europe. page. 16. Available: https://www.files.ethz.ch/isn/99550/pp30_anna_khakee_emergency_powers.pdf] 

Pašreizējais tiesiskais regulējums, kas liedz Satversmes tiesai vērtēt Ministru kabineta lēmumus, rada situāciju, ka sabiedrībai svarīgi lēmumi ārkārtējās situācijas laikā netiek pakļauti konstitucionālajai kontrolei. Papildus būtiska ir Satversmes tiesas spēja nodrošināt operatīvu tiesisko aizsardzību, izmantojot paātrinātas tiesvedības procesu lietās, kuras ierosinātas par ārkārtējās situācijas laikā pieņemtajiem regulējumiem. Minētais ir būtiski arī attiecībā uz izņēmuma stāvokli. Šobrīd Satversmes tiesas likums neparedz paātrinātu lietu izskatīšanu.

5. Pamattiesību ierobežošanas konstitucionālais ietvars ārkārtējās situācijas laikā un paplašināta valsts iestāžu kompetence.
Starptautiskā pakta par pilsoņu un politiskajām tiesībām 4. pants paredz, ka ārkārtējā stāvokļa laikā, kas apdraud nācijas pastāvēšanu un kas ir oficiāli pasludināts, dalībvalstis var atkāpties no savām šajā paktā paredzētajām saistībām, ciktāl to prasa stāvokļa nopietnība, ar nosacījumu, ka šāda atkāpšanās nav pretrunā ar citām šo valstu starptautisko tiesību saistībām un neietver vienīgi uz rases, ādas krāsas, dzimuma, valodas, reliģijas vai sociālās izcelšanās pamatotu diskrimināciju. Arī Cilvēka tiesību un pamatbrīvību aizsardzības konvencijas 15. pants paredz, ka izņēmuma stāvokļa vai kāda cita ārkārtēja sabiedriska stāvokļa gadījumā, kas apdraud nācijas dzīvi, līgumslēdzēja puse var veikt pasākumus, kas atkāpjas no saistībām, ko tā uzņēmusies šīs konvencijas ietvaros, tai apjomā, ko neizbēgami prasa situācijas ārkārtas raksturs, ar noteikumu, ka šie pasākumi nav pretrunā ar citām tās saistībām, ko nosaka starptautiskās tiesības. 
Minētie starptautiskie līgumi paredz atkāpju iespēju (atšķirībā no vienkāršiem garantēto tiesību ierobežojumiem) tikai ārkārtējā stāvokļa laikā. Atkāpes nav iespējamas no tā sauktajām absolūtajām tiesībām, piemēram, tiesībām uz dzīvību, spīdzināšanas, nežēlīgam, necilvēcīgam vai pazemojošam soda aizliegumam, verdzības aizliegumam un nullum crimen, nulla poena principa.[footnoteRef:42]Eiropas Komisijas par demokrātiju caur tiesībām (Venēcijas komisijas) ziņojumā norāda, ka konstitūcijā būtu vēlams skaidri noteikt, kuras tiesības var tikt ierobežotas un kuras tiesības nepieļauj atkāpšanos un būtu ievērojamas visos apstākļos.. Absolūtās tiesības veido cilvēktiesību "neatņemamo kodolu", un tās būtu ieteicams skaidri formulēt konstitūcijā. Svarīgi ir iekļaut arī minimālās garantijas pret patvaļīgu aizturēšanu un citas garantijas, kas aizsargā tiesības uz taisnīgu tiesu, turklāt būtu jāatļauj arī tiesības vērsties tiesā pret iestāžu izdotajiem normatīvajiem aktiem un rīcību ārkārtējās situācijas laikā.[footnoteRef:43] Tāpat minētajā Venēcijas komisijas ziņojumā norādīts, ka konstitūcijā būtu vēlams noteikt būtiskās tiesības un konstitucionālos noteikumus, kurus ārkārtējās situācijas noteikumi nedrīkst skart (iespējams, līdzīgi kā Cilvēka tiesību un pamatbrīvību aizsardzības konvencijas 15. pants, kas ārkārtējā situācijā atļauj atkāpties no daudzām, bet ne visām konvencijas tiesībām). [42:  European Commission for Democracy Through Law (Venice Commission), Strasbourg, 16 April 2020, page. 5. Compilation of Venice Commission opinions and reports on states of emergency. Available: https://rm.coe.int/venice-commission-compilation-on-states-of-emergency-eng/16809e85b9]  [43:  Turpat.] 

Primāri pamattiesību ierobežošanas pieļaujamību Latvijā nosaka Satversmes 116. pants, kas definē rāmi valsts iejaukšanās iespējām cilvēka pamattiesībās. Savukārt, Likumā “Par ārkārtējo situāciju un izņēmuma stāvokli’’ IV nodaļa regulē ārkārtējās situācijas un izņēmuma stāvokļa laikā pieļaujamo tiesību ierobežojumu apjomu. Ar šo likumu pēc būtības cilvēktiesību ierobežošana tiek atstāta Ministru kabineta ziņā.[footnoteRef:44] Šajā kontekstā vispārīgā administratīvā akta (rīkojuma) forma rada zināmu tiesībpolitisku disonansi, ja tas saturiski būtiski skar Satversmē garantētās pamattiesības, piemēram, pārvietošanās brīvību vai aizliegumu pulcēties,[footnoteRef:45] lai gan operatīvās vadības līmenī rīkojums ir efektīvs instruments un šāda kārtība ir pieļaujama un tiesiska, taču vienlaikus no tiesiskas valsts principa izriet, ka fundamentāli pamattiesību ierobežojumi būtu nosakāmi nevis ar administratīva rakstura lēmumu, bet gan ar likuma spēka normām, kas nodrošinātu Satversmei atbilstošāku regulējuma līmeni un skaidrāku konstitucionālās kontroles mehānismu. Tieši kontroles un sankciju mehānismi Covid-19 pandēmijas laikā visspilgtāk parādīja riskus, kas rodas, ja robeža starp izpildvaras operatīvo rīcību un likumdevēja ekskluzīvo kompetenci kļūst neskaidra, ko spilgti ilustrē tādi gadījumi, kā, piemēram, situācija, kad ar Ministru kabineta rīkojumu tika paplašināta valsts iestāžu kompetence administratīvo sodu piemērošanā, tādējādi faktiski pārņemot likumdevēja funkcijas operatīvās vadības līmenī.[footnoteRef:46] Minēto vēl vairāk aktualizē pirmās instances tiesu nolēmumi, kuros tiek vērtēta rīkojuma formā ietverto ierobežojumu atbilstība samērīguma principam un to savietojamība ar augstāka juridiskā spēka normām. Tiesu praksē identificētie riski norāda uz sistēmisku izaicinājumu: administratīvā procesa specifika un tā ietvars nosaka nepieciešamību pēc īpaši rūpīga izvērtējuma, lai katrā gadījumā garantētu lēmumu pilnīgu atbilstību starptautiski atzītajiem pamattiesību standartiem un nacionālajam regulējumam.[footnoteRef:47] [44:  Pleps J., Pastars R., Plakane I. Konstitucionālās tiesības. Latvijas Vēstnesis, 2004. 711. lpp.]  [45:  Ministru kabineta 2020. gada 12. marta rīkojumu Nr. 103 „Par ārkārtējās situācijas izsludināšanu”.]  [46:  Kamēr likuma "Par ārkārtējo situāciju un izņēmuma stāvokli" 23. pants strikti noteica, ka administratīvā pārkāpuma procesu veic tikai Valsts policija vai pašvaldības policija, Ministru kabineta 2021. gada 9. oktobra rīkojuma Nr. 720 "Par ārkārtējās situācijas izsludināšanu" 11. punkts šīs pilnvaras deleģēja virknei citu iestāžu, tostarp Veselības inspekcijai, Valsts ieņēmumu dienestam un Patērētāju tiesību aizsardzības centram.]  [47:  Administratīvās rajona tiesas Rēzeknes tiesu nama 2022. gada 14. marta sprieduma lietā Nr. A42-01184-22/42 16. – 18. punkts, kur Tiesa secina, ka Ministru kabineta 2021. gada 10. augusta rīkojuma Nr. 518 “Par ārkārtējās situācijas izsludināšanu” 6. punkts, ierobežojot pieteicēju tiesības prasīt patvērumu, nav samērīgs un tas pārkāpj arī neizraidīšanas un kolektīvās izraidīšanas aizlieguma principu, kādēļ tas ir prettiesisks un atceļams attiecībā uz pieteicējiem.] 

Piemēram, pēc ārkārtējās situācijas atcelšanas 2020. gada 9. jūnijā, sāka darboties speciāli Covid-19 pārvaldībai izstrādāta tiesiskā bāze, lai nodrošinātu nepieciešamo ilgtermiņa ierobežojumu saglabāšanu un elastīgu kārtību epidemioloģiskai drošībai un veselības nozares noturībai. Saskaņā ar Covid-19 infekcijas izplatības pārvaldības likumā[footnoteRef:48] noteikto Ministru kabinetam tika piešķirtas tiesības noteikt dažādus pasākumus epidemioloģiskās drošības nolūkos Covid-19 infekcijas izplatīšanās vai izplatīšanās draudu gadījumā arī ārpus ārkārtējās situācijas, jo līdz ar ārkārtējās situācijas beigām nebija iespējams atcelt visus ierobežojumus, kas bija noteikti Covid-19 izplatības ierobežošanai. Turpinoties pandēmijai, personu tiesību īstenošanā varēja būt nepieciešams noteikt papildu kritērijus un ierobežojošus nosacījumus uz ilgāku laika periodu arī ārpus ārkārtējās situācijas, un šādus jautājumus saskaņā ar Satversmi varētu izlemt tikai Saeima. Pieņemot minēto likumu, Ministru kabinets tika pilnvarots izlemt šos jautājumus epidemioloģiskās drošības nolūkos, un saskaņā ar likumu Ministru kabinetam bija jāinformē Saeima par likumā paredzēto ierobežojumu noteikšanu, kuri skar personu tiesības un likumiskās intereses vai kuri var ietekmēt valsts ekonomiku.[footnoteRef:49] Vienlaikus, vērtējot krīzes vadības tiesiskos aspektus kopsakarā, Senāts ir uzsvēris epidemioloģiskās drošības pasākumu leģitimitāti, norādot, ka valstij piemīt plaša rīcības brīvība veselības aprūpes politikas jomā, tostarp tiesības noteikt obligātu vakcinācijas pienākumu sabiedrības veselības aizsardzībai, jo tieši valsts iestādes vislabāk spēj izvērtēt aktuālās prioritātes, resursu efektīvu izmantošanu un sociālās vajadzības specifiskos apstākļos.[footnoteRef:50] [48:  Covid-19 infekcijas izplatības pārvaldības likums. Zaudējis spēku. Pieejams: https://likumi.lv/ta/id/315278-covid-19-infekcijas-izplatibas-parvaldibas-likums]  [49:  Valsts kontroles 2022. gada 27. septembra revīzijas ziņojums “Valsts civilās aizsardzības sistēmas plānošana un gatavība”, 36. lpp.]  [50:  Senāta 2024. gada 29. februāra sprieduma lietā Nr. A420268921, SKA-355/2024 9. punktu un Eiropas Cilvēktiesību tiesas 2021. gada 8. aprīļa sprieduma lietā „Vavička and Others v. the Czech Republic”, iesnieguma Nr. 47621/13, 274. punktu.] 


6. Administratīvā atbildība par ārkārtējās situācijas ierobežojumu pārkāpumiem Ministru kabineta noteikumos ar likuma spēku.
Covid-19 pandēmijas laikā iezīmējās problēmas, kas bija saistītas ar nepieciešamību noteikt administratīvos sodus par epidemioloģiskās drošības pasākumu neievērošanu. Tā kā Ministru kabinetam nav pilnvaru noteikt sodu sankcijas savos noteikumos, šis regulējums bija jāiekļauj likuma līmenī, bieži vien radot specifiskus, situatīvus likumu grozījumus.[footnoteRef:51] No juridiskās tehnikas viedokļa šāda prakse nav atbalstāma, jo operatīvie ierobežojumi un tiem piesaistītie sodi ir cieši saistīti ar mainīgo krīzes gaitu, tādēļ, situācijai stabilizējoties, tie ātri zaudē aktualitāti. Iekļaujot šādas pārejošas un tehnikas ziņā detalizētas normas likuma tekstā, tiek nevajadzīgi sarežģīta likumdošanas sistēma un kavēta operatīva reaģēšana uz dinamiskām izmaiņām.  [51:  Piemēram, 2020. gada 5. jūnija “Grozījumi Latvijas Administratīvo pārkāpumu kodeksā”, ar kuriem tika papildināts likums ar 176.4 pantu šādā redakcijā: "176.4 pants. Covid-19 infekcijas izplatības pārvaldības likumā noteikto ierobežojumu pārkāpšana”. Pieejams: https://likumi.lv/ta/id/315281-grozijumi-latvijas-administrativo-parkapumu-kodeksa. Administratīvā atbildība pēc Latvijas Administratīvo pārkāpumu kodeksa spēka zaudēšanas tika noteikta arī Covid-19 infekcijas izplatības pārvaldības likuma VII nodaļā.] 

Tāpat vispārīgā administratīvā akta (rīkojuma) formas disonansi administratīvās atbildības piemērošanas kontekstā spilgti ilustrē gadījumi, kad ar Ministru kabineta rīkojumu bija nepieciešams paplašināt valsts iestāžu kompetenci administratīvo sodu piemērošanā. Tika radīta situācija, kad likuma "Par ārkārtējo situāciju un izņēmuma stāvokli" 23. pants strikti noteica, ka administratīvā pārkāpuma procesu veic tikai Valsts policija vai pašvaldības policija, bet pēc aktuālās nepieciešamības Ministru kabineta 2021. gada 9. oktobra rīkojuma Nr. 720 "Par ārkārtējās situācijas izsludināšanu" 11. punkts šīs pilnvaras deleģēja virknei citu iestāžu, tostarp Veselības inspekcijai, Valsts ieņēmumu dienestam un Patērētāju tiesību aizsardzības centram.

7. Ārkārtējā situācija var tikt pagarināta vairākkārt bez ierobežojuma. 
Likuma "Par ārkārtējo situāciju un izņēmuma stāvokli" 5. panta pirmā un otrā daļa paredz, ka ārkārtējo situāciju izsludina Ministru kabinets uz noteiktu laiku, ne ilgāku par trim mēnešiem. Lēmumu par ārkārtējās situācijas izsludināšanu Ministru kabinets atceļ pirms noteiktā laika, ja valsts apdraudējums ir novērsts vai pārvarēts. Lēmumu par ārkārtējās situācijas atcelšanu Ministru kabinets paziņo Saeimas Prezidijam. Minētā likuma 5. panta trešajā daļā noteikts, ka atkarībā no valsts apdraudējuma veida, intensitātes un rakstura, kā arī mainoties apdraudētās teritorijas lielumam, Ministru kabinets izdara attiecīgus grozījumus lēmumā par ārkārtējo situāciju. Ministru kabinetam ir tiesības, ja nepieciešams, pagarināt izsludināto ārkārtējo situāciju uz laiku, ne ilgāku par trim mēnešiem. Tas nozīmē, ka šobrīd Ministru kabinetam ir tiesības pagarināt ārkārtas situāciju, turklāt to ir tiesības pagarināt vairākkārt. Minētais regulējums tika ieviests, kad ārkārtējā situācija tika izsludināta, lai ierobežotu Covid-19 izplatību valstī, – 2020. gada 3. aprīlī tika pieņemts likums "Grozījums likumā "Par ārkārtējo situāciju un izņēmuma stāvokli"".[footnoteRef:52]  [52:  https://likumi.lv/ta/id/313734-grozijums-likuma-par-arkartejo-situaciju-un-iznemuma-stavokli-] 

Pirms 2020. gada 3. aprīlī tika pieņemts likums "Grozījums likumā "Par ārkārtējo situāciju un izņēmuma stāvokli"" Ministru kabinetam bija tiesības nepieciešamības gadījumā pagarināt izsludināto ārkārtējo situāciju uz noteiktu laiku, bet ne vairākkārt. Īpašā tiesiskā režīma izsludināšanas būtība ir deleģēt Ministru kabinetam pilnvaras operatīvi rīkoties situācijā, kuras tiesiskos un tehniskos aspektus nav bijis iespējams paredzēt un kas prasa ātru un konstruktīvu situācijas risinājumu. Vienlaikus jānošķir institucionālā spēja no īpašā tiesiskā režīma laika dimensijas. Lai gan esošais konstitucionālais un likumdošanas rāmis nodrošina valsts institūciju (Saeimas, Ministru kabineta, tiesu un citu institūciju) spēju pilnvērtīgi darboties un pieņemt lēmumus ārkārtējās situācijas pārvarēšanai, neierobežota ārkārtējās situācijas pagarināšana var ietekmēt nacionālās drošības intervences dabu (efektīva, ātrā un koordinēta apdraudējuma novēršana) un vispārējo valsts pārvaldes principu piemērošanu. Ārkārtējās situācijas laikā tiek būtiski paplašinātas izpildvaras pilnvaras un pieļauti apjoma ziņā plašāki pamattiesību ierobežojumi. Demokrātiskā tiesiskā valstī šādiem ierobežojumiem ir jābūt laika ziņā stingri terminētiem un prognozējamiem. Prakses ieilgšana vai neierobežota pagarināšana nedrīkst kļūt par sistēmisku normu, kas aizstāj parasto (ikdienas) likumdošanas un izpildvaras procesu, jo tādējādi izpildvaras izņēmuma pilnvaras sāk aizstāt likumdevēja lomu. Minētais atbilst starptautiskai praksei, Apvienoto Nāciju organizācijas (ANO) dokumentiem,[footnoteRef:53] kā arī demokrātiskas tiesiskas valsts un samērīguma principiem. [53:  GENERAL COMMENT NO. 29 STATES OF EMERGENCY (ARTICLE 4) page. 2. point. 2, page. 3. point 4., 5.  Available: https://digitallibrary.un.org/record/451555?ln=en&v=pdf
] 


2. SECINĀJUMI

Ņemot vērā Informatīvajā ziņojumā konstatētās problēmas attiecībā uz ārkārtējās situācijas tiesisko ietvaru, secināms, ka esošais regulējums ir pietiekams, lai krīzes apstākļos likumdevējs, izpildvara un tiesu vara spētu realizēt savas funkcijas un pildīt uzdevumus valsts apdraudējuma pārvarēšanai. Tomēr tas nav optimāls juridisks pamats Ministru kabineta darbībai ārkārtējās situācijas pārvaldīšanai, jo īpaši situācijā, kad Saeima nebūtu spējīga sanākt uz sēdi. 
[bookmark: _Hlk230099917]Atbilstoši modernai konstitucionālajai praksei, valsts spēja reaģēt uz apdraudējumiem un operatīvi atgriezties pie normalitātes vai jaunās normalitātes ir viens no demokrātijas kvalitātes rādītājiem. Ievērojot ģeopolitiskās situācijas nenoteiktību un Satversmes tiesas atziņas par valsts drošības kā konstitucionālas vērtības aizsardzību, kā arī Informatīvajā ziņojumā konstatētās problēmas, Tieslietu ministrijai nepieciešams turpināt diskusijas par iespējamiem grozījumiem Satversmē, papildinot valsts pamatlikumu ar ārkārtējās situācijas tiesisko ietvaru un deleģējumu Ministru kabinetam izdot noteikumus ar likuma spēku, ja Saeima nav spējīga sanākt uz sēdi. Šāds pilnvarojums būtu attiecināms ne tikai uz ārkārtējo situāciju, bet arī uz izņēmuma stāvokli, vienlaikus saglabājot stingru parlamentāro kontroli un tiesības Saeimai jebkurā laikā noteikumus ar likuma spēku atcelt. 
Sistēmiska tiesiskā ietvara sakārtošana prasītu pārskatīt arī saistītos normatīvos aktus, tostarp likumu "Par ārkārtējo situāciju un izņēmuma stāvokli", Satversmes tiesas likumu, Oficiālo publikāciju un tiesiskās informācijas likumu, Administratīvā procesa likumu, Ministru kabineta iekārtas likumu, Saeimas kārtības rulli u.c.

Balstoties uz ekspertu atziņām un diskusiju rezultātiem, Tieslietu ministrija līdz 2027. gada 31. decembrim nepieciešamības gadījumā izstrādās un noteiktā kārtībā iesniegs izskatīšanai Ministru kabinetā grozījumus Satversmē un saistītajos normatīvajos aktos, lai nodrošinātu valsts pamatlikuma normu efektivitāti mūsdienu tiesiskajā telpā.

